Vistahm og hans bror Vinduyih var sønner av Sjahpur og tilhørte Ispahbudhan-familien, en av de sju partiske aristokratiske familiene i Sasanideriket («De sju hus»). Ispahbudhan-familien nøt særlig stor respekt og hadde nærmest status som partnere til sasanidene, kongefamilien. Vistahms far Sjahpur innehadde den viktige posisjonen som «spahbed» (hærsjef) for Sawad-regionen, imperiets sørvestlige region (området ved Mesopotamia). Sasanideriket hadde totalt fire spahbed. En søster av Vistahm ble gift med kong Hormizd IV (regjerte 579-590), og hun ble mor til den etterfølgende kong Khosrau II.